大茅嶺東新居憶亡子從真
作者：顧況
朝代：唐

paragraphs: 谷鳥猶呼兒，山人夕霑襟。
懷哉隔生死，悵矣徒登臨。
東門憂不入，西河遇亦深。
古來失中道，偶向經中尋。
大象無停輪，倏忽成古今。
其夭非不幸，鍊形由太陰。
凡欲攀雲階，譬如火鑄金。
虛室留舊札，洞房掩閑琴。
泉源登方諸，上有空青林。
彷彿通寤寐，蕭寥邈微音。
軟草被汀洲，鮮雲略浮沈。
赬景宣疊麗，紺波響飄淋。
石窟含雲巢，迢迢耿南岑。
悲恨自茲斷，情塵詎能侵。
真靜一時變，作起唯從心。